Virallinen lehti nro C 089 , 10/04/1995 s. 0150



B4-0423, 0428, 0431, 0438, 0443, 0448, 0456, 0461 ja 0471/95 Päätöslauselma «hormonimafian» vastaisesta taistelusta Euroopan parlamentti, joka A. on syvästi järkyttynyt eläinlääkintätarkastaja Karel Van Noppenin 20. helmikuuta 1995 tapahtuneesta murhasta, B. katsoo, että tämä murha on yksi lisää niiden hyökkäysten sarjassa, joita Euroopassa on tapahtunut useiden vuosien ajan sellaisia henkilöitä vastaan, jotka tuomitsevat hormonimafian ja jotka osallistuvat sen laittomien toimien torjuntaan, C. ottaa huomioon komission, neuvoston ja Euroopan parlamentin tiedonannon jäämien tunnistamisesta lihassa (hormonit, beta-salpaajat ja muut aineet), D. ottaa huomioon ehdotukset neuvoston asetuksiksi (EY) tiettyjen hormonaalisia tai tyrostaattisia vaikutuksia omaavien aineiden ja beta- salpaajien käytön kieltämisestä karjatiloilla (KOM(94)0441 ((EYVLC302, 9.11.1993, s. 8)) ja KOM(94)0293 ((EYVL C 222, 10.8.1994, s. 16))), E. ottaa huomioon 26. toukokuuta 1993 antamansa lihassa olevia jäämiä koskevan päätöslauselman ((EYVL C 176, 28.6.1993, s. 63)), ja 19. huhtikuuta 1994 antamansa lausunnon (A3- 0169/94) asetusehdotuksesta, joka koskee toimenpiteitä tiettyjen aineiden ja niiden jäämien valvomiseksi elävissä eläimissä ja eläintuotteissa ((EYVL C 128, 9.5.1994, s. 98)), F. ottaa huomioon tutkintavaliokuntansa vuonna 1989 laatimat johtopäätökset ja suositukset kasvuaineiden käytöstä karjatiloilla, G. ottaa huomioon teurastajien, eläinlääkäreiden, apteekkarien, maataloustuottajien ja kuluttajien perustellun huolenaiheen jatkuvasta hormonien ja muiden kasvuaineiden laittomasta käytöstä karjatiloilla (antibiootit, beta-salpaajat jne.), H. ottaa huomioon niiden esteiden, uhkien ja teknisten ongelmien kasvavan määrän, joita eläinlääkärit kohtaavat tarkastaessaan sellaisia teurastettavia eläimiä, joiden liha on tarkoitettu ihmisravinnoksi, ja on erittäin huolestunut hormonien myynnin laajuudesta Euroopan unionissa; hormonien leviämistä helpottavat verkostot, joihin liittyy tiettyjen kansallisen hallinnon osa-alueiden monimutkaisuus, I. ottaa huomioon sellaisen liha-alan säilyttämisen olennaisen merkityksen Euroopan unionissa, joka nauttii kuluttajien täyttä luottamusta, ja välttämättömän tarpeen taata yleinen terveys, J. katsoo, että teollisen karjankasvatuksen kasvu EU:ssa on houkutin hormonituotteiden laittomalle käytölle, K. ottaa huomioon käytännön, jonka mukaan eläinten kasvua nopeuttavien aineiden kemiallista koostumusta ja aineiden seoksia vaihdetaan jatkuvasti ja ne vaikeudet, joita tästä aiheutuu valvontaviranomaisille todisteiden esittämisessä, ja ottaa huomioon ne ongelmat, joita aiheutuu toisaalta hyväksyttyjen eläinlääkintätuotteiden ja toisaalta niiden laittoman, kasvun edistämiseen tähtäävän käytön välisen eron tekemisessä, L. ottaa huomioon tutkimuksen «kasvuainejäämistä lihassa», jonka Test-Achat toteutti (Euroopan komissiolle laadittu kertomus) ja joka paljasti ongelmia lähes kaikissa jäsenvaltioissa, M. katsoo, että on välttämätöntä varmistaa, että Euroopan unionissa tuotetussa lihassa ei olisi laittomia aineita, Euroopan parlamentti, joka 1. Esittää surunvalittelunsa eläinlääkintätarkastaja Karel Van Noppenin perheelle ja tuomitsee hormonimafian suorittaman törkeän rikoksen; 2. Tuomitsee neuvoston toimettomuuden ja pyytää sitä antamaan kiireellisesti ehdotuksia neuvoston asetuksiksi tiettyjen hormonaalisia tai tyrostaattisia vaikutuksia omaavien aineiden ja beta-salpaajien käytön kieltämisestä karjatiloilla; 3. Pyytää komissiota ehdottamaan oikeudellista perustaa tiukan tuontivalvonnan osalta sekä eläinlääkintätuotteiden tuotantomäärien ja markkinointikanavien laaja-alaisen valvonnan mahdollistavan pakollisen rekisteröinnin osalta; 4. Pyytää neuvostoa esittämään kiireellisesti yhteisön lainsäädäntöä beta- salpaajien osalta (välittäjäaineet, clenbuteroli, PCP-jauhe), jossa kielletään nimenomaisesti niiden käyttö karjan lihottamiseen, ja pyytää neuvostoa säilyttämään nykyiset säännöt, joissa kielletään hormonaalisia tai tyrostaattisia vaikutuksia omaavien aineiden käyttö; 5. Pyytää, että eläinlääkintätuotteita on saatavilla ainoastaan reseptillä ja että niitä määräävät ainoastaan lailliset eläinlääkärit ja pyytää, että otetaan käyttöön pakollinen merkintäjärjestelmä kaikkien sellaisten eläinten osalta, joille on annettu sellaisia lääkintätuotteita, joita voitaisiin käyttää väärin kasvun edistäjinä; 6. Tukee hyötyeläinten kunnioittamista elävinä olioina ja vaatii yksittäisille lajeille soveltuvien ylläpitosääntöjen laatimista sekä eläimiä kunnioittavien kasvatusmenetelmien toteuttamista ja näiden sääntöjen valvontaa toimivaltaisen viranomaisen taholta. 7. On sitä mieltä, että Euroopan unioni tarvitsee nopeasti tehokkaan ja yhdenmukaisen valvontajärjestelmän (valvontaa sääntelevien direktiivien yhdenmukainen soveltaminen, yhteisön valtuutettujen laboratorioiden suorittama kansallisten laboratorioiden valvonta, yhdenmukaisten analyyttisten tekniikoiden käyttö, havaintojen julkaiseminen vuosittain) ja pyytää jäsenvaltioita lisäämään valvontaa ja tarkastuksia, jotka koskevat laittomien aineiden käyttöä lihassa; 8. Arvioi, että ongelma ei rajoitu yksittäisiin maihin ja että «hormonimafiaa» vastaan on taisteltava kansainvälisellä tasolla; arvioi, että verkostojen purkamiseksi komission toimintayksikön (Task force) voimavaroja on lisättävä, jotta se pystyisi yhteensovittamaan tehokkaammin kansallisten viranomaisten toimintaa, ja että on perustettava kansainvälinen erikoisyksikkö, joka vastaa olemassa olevissa kansainvälisissä verkoissa saatavilla olevan tiedon yhteensovittamisesta ja niiden keräämisestä eurooppalaiseen tietokantaan, jota kansalliset tutkimusyksiköt voivat käyttää; pyytää erityisesti, että Europolin aloittaessa toimintansa, sen toimivaltaan sisällytetään anabolisten aineiden laittoman kaupan torjunta; 9. Pyytää komissiota ja neuvostoa ottamaan käyttöön ankarat rangaistukset lääkkeiden käytöstä karjankasvatuksessa aina laittomia kasvun edistäjiä käyttävien lihantuottajien tuotantokieltoon tai niitä määräävien eläinlääkäreiden ammatinharjoittamiskieltoon saakka; 10. Pyytää komissiota parlamentin aiempien päätöslauselmien perusteella edistämään järjestelmää, joka takaa lihantuotannon laadun valvonnan tilalta kuluttajalle saakka; arvioi tämän vuoksi, että on välttämätöntä ottaa käyttöön kaikkialla Euroopan unionissa tunnistettava laatumerkintä; 11. Pyytää komissiota rahoittamaan lihassa olevia jäämiä koskevan vuosittaisen, riippumattoman tutkimuksen ja julkaisemaan vuosittain viralliset tarkkailutulokset suunnitelmasta, joka koskee jäämien havaitsemista eläimissä ja lihassa sellaisena kuin se määritellään neuvoston direktiivin 86/469/ETY 4 artiklassa ((EYVL L 275, 26.9.1986, s. 36)); 12. Pyytää komissiota järjestämään kansallisten tutkimusyksikköjen ja laboratorioiden asiantuntijoiden seminaareja, työryhmiä ja epävirallisia tapaamisia, jotta kansallisten virkamiesten välinen tietojen vaihto olisi mahdollisimman laajaa; 13. Arvioi, että komission on mahdollisuuksien mukaan liitettävä yleiseen lainsäädäntöön kaikki lääkeaineiden käyttöä karjanhoidossa ja tämän käytön tarkkailua ja tarkastuksia koskevat säännökset oikeudellisen tilanteen yksinkertaistamiseksi ja samalla lainsäädännön täytäntöönpanosta vastaavien viranomaisten, tuottajien, teurastajien, kuluttajien ja eläinlääkärien auttamiseksi; 14. Kehottaa puhemiestään välittämään tämän päätöslauselman neuvostolle, komissiolle ja jäsenvaltioiden hallituksille.